Előterjesztés

a Közgyűlés részére

Tisztelt Közgyűlés!

A Fővárosi Közgyűlés 2014. június 30-ai ülésén elrendelte a 989/2014.(VI.30) Főv. Kgy. sz. határozatával a Fővárosi Önkormányzat egyszemélyes tulajdonában álló Budapesti Vidám Park Zrt. ( továbbiakban: Társaság) jogutód nélküli megszüntetését végleszámolás útján. A Fővárosi Közgyűlés a társaság végelszámolásának kezdő időpontjaként 2014. szeptember 1. napját határozta meg, a végelszámolás kezdő időpontjától a Társaság önálló képviseleti joggal rendelkező vezető tisztségviselőjének dr. Kozó László megválasztott végelszámoló minősül.

A Társaság végelszámolása folyamatban van, a Társaság gazdasági tevékenységet nem folytat, tényleges bevételei a végelszámolás kezdő időpontjától nincsennek.

A végelszámolási eljárásról a cégnyilvánosságról, a bírósági eljárásról szóló 2006. évi V. törvény (továbbiakban: Ctv.) VIII. fejezete rendelkezik. A végelszámolás főbb eseményei: a végelszámolási nyitómérleg elkészítésének alapjául szolgáló, a Társaság tevékenységét lezáró beszámoló elfogadása; hitelezői igényekkel korrigált végelszámolási nyitómérleg elfogadása; végelszámolási záródokumentumok elfogadása; a Társaság cégjegyzékből való törlése és a vagyon kiadása.

A Fővárosi Közgyűlés 2015. január 28-ai ülésén a 116-117/2015.(I.28.) Főv. Kgy. számú határozataival jóváhagyta a Társaság 2014. augusztus 31. napjával elkészített tevékenységet lezáró számviteli beszámolóját 315.870 e Ft mérleg szerinti eredménnyel és egyidejűleg jóváhagyta a Társaság 2014. szeptember 1-jei fordulónappal elkészített tevékenységet lezáró mérlegbeszámolóval megegyező mérlegfőösszeggel elkészített végelszámolási nyitómérleget.

***Jelen előterjesztés egyrészt az eltelt végelszámolási időszak számviteli törvény szerinti számviteli beszámolóinak elfogadására, másrészt a végelszámolás folyamata alatt keletkezett költségek és kiadások finanszírozására vonatkozó javaslatokat tartalmazza.***

1. **Végelszámolási időszak alatti beszámolók**

A végelszámolás számviteli feladatairól szóló 72/2006. (IV. 3.) Korm. rendelet 5. § (1) bekezdésében foglaltak szerint: „A végelszámolás időszaka alatt **a végelszámoló a** számviteli törvény 11. §-ának (12) bekezdésében meghatározott üzleti évenként a gazdálkodóra előírt számviteli beszámolót köteles készíteni a számviteli törvény, illetve a vonatkozó számviteli kormányrendelet mérleg-fordulónapon hatályos előírásai szerint annak feltüntetésével, hogy a gazdálkodó végelszámolás alatt áll.”

**A végelszámolás időszaka alatt készített számviteli beszámolóval egyidejűleg üzleti jelentést nem kell készíteni, de csatolni kell a független könyvvizsgáló jelentését és a felügyelőbizottság jelentését tartalmazó határozatot.** A jóváhagyásra jogosult testület által elfogadott beszámolót a számvitelről szóló 2000. évi C. törvény 153-154./B §-ai, illetve a vonatkozó kormányrendelet előírásai szerint letétbe kell helyezni és közzétenni.

A Ctv. 104.§ (4) bekezdése szerint „A végelszámolás kezdő időpontját követően a végelszámoló évente tájékoztatót készít a legfőbb szerv és a cégbíróság részére, melyben be kell mutatnia a végelszámolás alatt álló cég helyzetét, annak okát, hogy az eljárás befejezésére miért került sor, továbbá tájékoztatást kell adnia az eljárás befejezésének várható időpontjáról is.”

A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. számú rendelet ( továbbiakban: Vagyonrendelet) 56. §-ának (1) bekezdése értelmében a Fővárosi Önkormányzat tulajdonában lévő gazdasági társaság (a továbbiakban: Társaság) vonatkozásában a tulajdonosi pozícióból eredő tagi, részvényesi jogok gyakorlásáról és kötelezettségek teljesítéséről – a (3)-(5) bekezdésekben foglaltak kivételével – a Fővárosi Közgyűlés dönt.

A hivatkozott jogszabályi rendelkezések alapján a Végelszámoló megküldte a Társaság 2014. szeptember 1- 2015. augusztus 31. közötti, valamint a 2015. szeptember 1- 2016. augusztus 31. közötti végelszámolási időszak alatti éves beszámolókat a választott könyvvizsgáló független könyvvizsgálói jelentésével együtt. (1-2. sz. melléklet)

A Főpolgármesteri Hivatal Szervezeti és Működési Szabályzatáról, Ügyrendjéről szóló 6/2015.(II.3.) együttes utasítás 37.§ (2) bekezdésének 5. pontjában foglaltak alapján a gazdasági társaságok éves beszámolóinak és üzleti terveinek elemzését a Főjegyzői Iroda Monitoring-Controlling Referatúrája végzi.

A fentiek alapján a Budapesti Vidám Park Zrt. „v.a.” beszámolóira vonatkozó gazdasági elemzéseket és az abból adódó következtetéseket a Főjegyzői Iroda Monitoring – Controlling Referatúrája készítette amelyek az előterjesztés 3. számú mellékleteként kerültek csatolásra.

**1.)** A 2015. évi végelszámolási időszak 2014. szeptember 1-től – 2015. augusztus 31-ig tartott. A Budapesti Vidám Park Zrt. „v.a.” 2015. augusztus 31-ei fordulónapra (2016. május 30-án) elkészített, a végelszámolás időszaka alatti éves beszámoló a könyvvizsgálói vélemény szerint „megbízható valós képet ad a Társaság 2015. augusztus 31-én fennálló vagyoni és pénzügyi helyzetéről, valamint az ezen időponttal végződő évre vonatkozó jövedelmi helyzetéről a számviteli törvényben foglaltakkal összhangban.

A könyvvizsgáló figyelemfelhívásában megállapítja, hogy a Társaság végelszámolás alatt áll, ezért a vállalkozás folytatásának számviteli elve nem érvényesül és a jogszabályi előírásoknak megfelelően Üzleti jelentést sem készített.

A beszámolóra vonatkozó elemzés főbb megállapításai: A Társaság 2015. augusztus 31-én már nem rendelkezik tárgyi eszközökkel, a forgóeszközök között egyéb követelése van 11,1 M Ft értékben (innovációs hozzájárulás 2,8 M Ft, 8,3 M Ft ÁFA) és 196 e Ft a pénzeszköz állomány.

A Társaság saját tőkéje - 4,4 M Ft, céltartalék 1,4 M Ft, rövid lejáratú kötelezettség 12,2 M Ft (ebből NAV illeték 11,7 M Ft), passzív időbeli elhatárolások összege 2,1 M Ft. A NAV illeték területátadáshoz kapcsolódik.

A végelszámolás kezdő időpontjában a Társaság vezető tisztségviselőinek (az igazgatóság tagjainak) megbízatása megszűnt, a Társaság Felügyelő Bizottságának tagjai és a megválasztott Végelszámoló díjazásban nem részesülnek.

*A Monitoring-Controlling Referatúra elemzése alapján a Társaság 2015. augusztus 31. fordulónappal készített 2014. szeptember 1-jétől 2015. augusztus 31-ig tartó végelszámolási időszak számviteli beszámolóját 11 305 ezer Ft mérlegfőösszeggel és -55 020 ezer Ft mérleg szerinti eredménnyel (veszteséggel) javaslom elfogadni.*

**2.)** A 2016. évi végelszámolási időszak 2015. szeptember 1-től - 2016. augusztus 31-ig tartó időszak, 11.887 ezer Ft mérlegfőösszeggel és -2442 ezer Ft veszteséges eredménnyel zárult, a könyvvizsgálói vélemény szerint „a beszámoló megbízható és valós képet ad a Budapesti Vidám Park Zrt. „v.a.” 2016. augusztus 31-én fennálló vagyoni és pénzügyi helyzetéről, valamint az ezen időponttal végződő évre vonatkozó jövedelmi helyzetéről”.

A beszámolóra vonatkozó elemzés főbb megállapításai: A Társaság végelszámolási időszak alatti 2016. évi beszámolója 2,4 M Ft-os veszteséget tartalmaz. A saját tőke értéke negatív: - 6 865 e Ft.

A Társaság területátadással kapcsolatos vagyonszerzési illeték fizetési kötelezettségét bírósági döntés megerősítette. A Társaságnak a Nemzeti Adó- és Vámhivatalnál vezetett, 2016. október 11-i folyószámláján a követelései és kötelezettségei egyenlegeként 738 e Ft adózói tartozás szerepel.

A még teljesítendő kötelezettségek a végelszámolás lezárásához kapcsolódnak. A végelszámoló 2016. október 11-i előrejelzése szerint 15,4 M Ft kiadás várható még, melyet a Társaság csak a Tulajdonos által biztosított forrásból tud fedezni.

*A Monitoring-Controlling Referatúra elemzése alapján a Társaság 2015. augusztus 31. fordulónappal készített 2015. szeptember 1-jétől 2016. augusztus 31-ig tartó végelszámolási időszak számviteli beszámolóját 11 887 ezer Ft mérlegfőösszeggel és – 2.442 ezer Ft mérleg szerinti eredménnyel (veszteséggel) javaslom elfogadni.*

A végelszámolás alatt lévő Társaság helyzetét, az eltelt végelszámolási időszak eseményeit, a végelszámolás lezárása elhúzódásának okait a „Végelszámolói Tájékoztató” részletesen ismerteti, amely az előterjesztés 4. számú mellékletében kerül bemutatásra.

**II.) A végelszámolási eljárás alatt keletkezett előre nem látható költségek és kiadások finanszírozására**

A végelszámolás végrehajtása során a Társaság terhére olyan költségek és követelések jelentkeztek, amelyek a Társaság végelszámolásának elhatározásakor nem voltak ismertek.

A Ctv. 105.§ (1) bekezdésében foglaltak szerint a végelszámolást annak kezdő időpontjától számított három éven belül be kell fejezni, ellenkező esetben a végelszámolási eljárás a törvény erejénél fogva felszámolási eljárásba fordul át.

A Társaság végelszámolásának Ctv. szerinti rendben történő befejezése támogatás nélkül nem biztosítható ezért a végelszámolás lezáráshoz szükséges várható kiadásokról és költségekről (vagyonszerzési illeték, kereseti illeték, perköltség, könyvelési és könyvvizsgálói díjazás, irattározási feladatok költsége, ügyvédi munkadíj és a részvények megsemmisítésével járó költségek) a Társaság végelszámolója tételes kimutatást készített, amely a támogatás nyújtásáról szóló megállapodás melléklete.

A végelszámolás várható költségeinek tételein túl az előre nem ismert esetleges költségekre is biztosításra kerül egy összeg, amely szintén szerepel a megállapodás mellékletét képező kimutatásban, így a Fővárosi Önkormányzat által biztosítandó egyszeri támogatás összege 20 M Ft.

A végelszámolás elhatározásakor nem ismert költségek finanszírozása érdekében a Fővárosi Önkormányzat által a Társaság részére biztosított támogatás felhasználásáról a végelszámolás befejezéséhez szükséges alapítói döntések meghozatala során köteles számot adni a végelszámoló.

A „Társaság jogutód nélküli megszűnése költségeinek biztosításáról szóló megállapodás” tervezete az előterjesztés 5. számú mellékleteként kerül becsatolásra, amely szerint a Fővárosi Önkormányzat a Budapesti Vidám Park Zrt. „va.” számára a Társaság által előkészített költségbecslést figyelembe véve 20 Millió Ft egyszeri és eseti jellegű támogatást biztosít a Társaságnak utólagos elszámolási kötelezettséggel, amelyet a Társaság a végelszámolás során felmerülő költségek (tartozások és kötelezettségek) kifizetésére köteles fordítani.

A Társaság az utólagos elszámolási kötelezettsége keretében jelen megállapodás alapján a részére folyósított összeg felhasználásáról írásban kimutatást köteles készíteni, amelynek mellékletét képezik az összeg felhasználása vonatkozásában kiállított adóhatósági kötelezések, számlák, számviteli bizonylatok, illetve az összeg felhasználásának megalapozottságát igazoló egyéb dokumentumok.

A Társaság Felügyelő Bizottságának vonatkozó határozatai a Fővárosi Közgyűlés ülésének napjáig 6. számú mellékletként kerülnek csatolásra.

A fentiek alapján az alábbi határozati javaslatokat terjesztem a T. Közgyűlés elé:

Határozati javaslat

A Fővárosi Közgyűlés úgy dönt, hogy:

1.

A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. számú rendelet 56. § (1) bekezdésében foglalt hatáskörében eljárva a Fővárosi Közgyűlés – a Budapesti Vidám Park Zrt. „v.a.” legfőbb szerveként eljárva jóváhagyja a Társaság 2015. augusztus 31. fordulónappal készített 2014. szeptember 1-jétől 2015. augusztus 31-ig tartó végelszámolási időszak számviteli beszámolóját 11 305 ezer Ft mérlegfőösszeggel és -55 020 ezer Ft mérleg szerinti eredménnyel (veszteséggel) a könyvvizsgáló és a Felügyelő Bizottság jelentésével együtt.

határidő: 30 nap

felelős: főpolgármester

2.

A Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. számú rendelet 56. § (1) bekezdésében foglalt hatáskörében eljárva a Fővárosi Közgyűlés – a Budapesti Vidám Park Zrt. „v.a.” legfőbb szerveként eljárva jóváhagyja a Társaság 2016. augusztus 31. fordulónappal készített 2015. szeptember 1-jétől 2016. augusztus 31-ig tartó végelszámolási időszak számviteli beszámolóját 11 887 ezer Ft mérlegfőösszeggel és -2.442 ezer Ft mérleg szerinti eredménnyel (veszteséggel) a Könyvvizsgáló és a Felügyelő Bizottság jelentésével együtt.

határidő: 30 nap

felelős: főpolgármester

3.

Felkéri a főpolgármestert, hogy az alapítói döntésekről az új Ptk. 3:109. § (3) bekezdése értelmében a Társaság vezető tisztségviselőjét (végelszámolóját) értesítse.

határidő: 30 nap

felelős: Főpolgármester

4.

A Budapesti Vidám Park Zrt. „v.a.” végelszámolásával kapcsolatos költségek fedezetének biztosítása érdekében utólagos elszámolási kötelezettség mellett 20.000 ezer Ft-tal csökkenti a „844901 Önkormányzati feladatellátás működési kerete” cím kiadási azon belül a dologi kiadások előirányzatát, ezzel egyidejűleg azonos összeggel terve veszi az új „ 8…… . Budapesti Vidám Park Zrt. „v.a.” végelszámolás költségei” cím kiadási, azon belül az egyéb működési célú támogatások Áht-n kívülre és az eu-nak előirányzatát.

5.

Felkéri a főpolgármestert, hogy az előirányzat módosításokat vezesse át a költségvetési rendeleten.

határidő: költségvetési rendelet soron következő módosítása

felelős: Főpolgármester

6.

Jóváhagyja és megköti a Budapesti Vidám Park Zrt. „v.a.” Társaság jogutód nélküli megszűnése költségeinek biztosításáról szóló megállapodást az előterjesztés 5. számú melléklete szerinti tartalommal és felkéri a főpolgármestert a megállapodás aláírására.

határidő: 30 nap

felelős: Főpolgármester

Határozathozatal módja: 1-3., valamint 5-6. pontok esetében egyszerű, a 4. pont esetében minősített szavazattöbbség

Budapest, 2016. október „ ”

|  |
| --- |
|  |
| Dr. Bagdy Gábor  főpolgármester-helyettes |

|  |
| --- |
| Láttam: |
| Sárádi Kálmánné dr.  főjegyző |

mellékletek:

1. Budapesti Vidám Park Zrt. „va.” 2015. évi végelszámolás időszaka alatti éves beszámoló és független könyvvizsgálói jelentés (megjegyzés: a vezetőség teljességi nyilatkozata a Vagyongazdálkodási Főosztályon megtekinthető)
2. Budapesti Vidám Park Zrt. „va.” 2016. évi végelszámolás időszaka alatti éves beszámoló és független könyvvizsgálói jelentés (megjegyzés: a vezetőség teljességi nyilatkozata a Vagyongazdálkodási Főosztályon megtekinthető)
3. Főjegyzői Iroda Monitoring-Controlling Referatúra elemzései
4. Budapesti Vidám Park Zrt. „va.” Végelszámolói Tájékoztató
5. Megállapodás a társaság jogutód nélküli megszűnése költségeinek biztosításáról
6. Budapesti Vidám Park Zrt. „va.” Felügyelő Bizottságának határozata